  Майя Бывальцева 24-тӥ тулыспалэ Вавож ёросын Спортъя XXVII элькун тол гурт шудонъёс кутскозы. Туэ ужрад Гуртлэн арез улсын ортчоз. Со сярысь Удмуртиысь тӧролэн но кивалтэтлэн пресс-службаез ивортӥз. Коронавирус вӧлмонэз алон ужрадъёсты чаклан вылысь ӵошатсконъёс куинь интыын ортчозы. Баскетболэн шудӥсьёс Водӟи черкогуртын нюръяськозы. Спорт семьяослэн, полиатлонистъёслэн, шашистъёслэн, шахматистъёслэн, ёрос кивалтӥсьёслэн ӵошатсконъёссы Вавожын радъяськозы. Куасэн бызьылонъёс Нюрдор-Котья черкогуртын ортчозы. Шудонъёсы вань 25 ёросъёслэн командаоссы пыриськозы. Элькун тол гурт шудонъёслэн йылпумъян люкетаз 26 комплект данъетъёс понна нюръяськозы, ӵошатсконъёс спортысь тямыс амалъёсъя мынозы, со пӧлын куасэн бызьылон, полиатлон, баскетбол, хоккей, шашки, шахмат, спорт семьяослэн но ёрос кивалтӥсьёслэн ӵошатсконъёссы. Тужгес кужмо спортсменъёс Огъяросси тол гурт шудонъёсы мынозы, соос 16-20 южтолэзе Пермьын ортчозы Озьы ик Вавож ёросын «Команда Удмуртии» II тол фестиваль ортчоз. Элькун кивалтэтлэн ёзчиосыз но муниципал кылдытэтлэн кивалтӥсьёссы куасэн бызьылонъя эстафетаын, кёрлингын но уянъя эстафетаын кужымзэс мерталозы. Тодэ вайытом, гурт шудонъёслы Нюрдор-Котьяын выль куас база пукто. Шудонъёслэн талисманэз Вавожик кузьыли луоз.  Тегъёс: Спорт Вавож Удмуртия гуртшудонъёс  